Psalam (Šarić) 51.
Upravitelju pjevačkoga zbora; psalam Davidov;

1Smiluj mi se, Bože, po milosrđu svojem; po velikom milosrđu svojem uništi grijehe moje! 

2Posve me operi od zlodjela mojih, od grijeha mojega očisti me! 

3Jer ja znam zločin svoj, krivnja moja vazda mi je pred očima. 

4Tebi, tebi samo sagriješih, što je pred tobom bilo zlo, to učinih, tako da se ti pokazuješ prave dan u presudi svojoj, čist stojiš u sudu svojem. 

5Jer gle, rođen sam u grijehu, u krivnji me je već začela mati moja. 

6Gle, ti tražiš čistoću srca: udijeli nutrini mojoj mudrost! 

7Poškropi me hisopom da se očistim; operi me i bit ću biti bjelji od snijega. 

8Daj mi da okušam radost i veselje, da se obraduje tijelo moje, što ga biješ! 

9Zastri lice svoje od grijeha mojih i uništi sva zlodjela moja! 

10 Srce čisto stvori mi, Bože, duh pravi obnovi u meni! 

11 Ne odbacuj me od lica svojega, svetoga Duha svojega ne uzimaj od mene! 

12 Daj da ponovno iskusim radost spasenja tvojega; daj me okrijepi u duhu dobrovoljnom! 

13 Tada ću pokazati bezbožnicima putove tvoje, da se grješnici obrate k tebi. 

14 Izbavi me od krvi, Bože, Bože spasenja mojega! Tada će jezik moj glasno slaviti milost tvoju. 

15 Gospode, otvori usne moje, i usta će moja navješćivati hvalu tvoju! 

16 Žrtava klanica nijesi mogao; htjedoh ti ih dati; žrtve paljenice tebi se ne mile. 

17 Žrtva, što se dopada Bogu, skrušen je duh, srce skrušeno i poniženo, Bože, to ti ne prezireš nikada. 

18 Čini dobro na Sionu u naklonosti svojoj i podigni zidove Jerusalema! 

19 Onda ćeš imati radost na pravim žrtvama: na žrtvama paljenicama, čitavim žrtvama; onda će se stavljati junci na žrtvenik tvoj. 

Psalmi (Šarić)